Poskantoorstaking: Werknemers moontlik afgedankPoskantoorwerkers in Gauteng wat verlede maand begin staak het, kan moontlik afgedank word. “Ná onsuksesvolle pogings om die huidige onwettige staking op te los, het die Suid-Afrikaanse Poskantoor (SAPO) met prosedures begin om die werknemers, wat aan die onwettige staking deelneem, af te dank,” het SAPO Maandag gesê. Die besluit om die werknemers af te dank is “onafwendbaar” nadat hulle nie gehoor gegee het aan ultimatums om op 13 Maart terug te keer werk toe nie. Die staking het op 14 Februarie begin, met Witspos en Tshwane-possentrum wat die ergste hierdeur geraak is. SAPO het op 19 Februarie ‘n interdik bekom om die staking onwettig en onbeskermd te verklaar. SAPO sê die stakende werkers is mislei en hulle was onder die indruk dat daar uitstaande pensioengelde aan hulle betaalbaar is. ‘n Vergadering met vakbonde en pogings om met die leiers van die stakende werknemers te praat was vrugteloos. “’n Proses by die Kommissie vir Versoening, Bemiddelling en Arbitrasie is van stapel gestuur om die staking te beëindig, maar kommunikasiepogings om die werknemers in te lig, was ook vrugteloos,” het SAPO bygevoeg. “Dit is noodsaaklik dat ons ons kliënte as die middelpunt beskou van alles wat ons doen en die huidige onwettige staking het ongelukkig ‘n negatiewe impak op ons kliëntediens gehad.” Volgens Aubrey Tshabalala, sekretaris van die kommunikasiewerkersvakbond in Gauteng, het sommige werknemers reeds hul afdankingsbriewe ontvang. “Die staking is deur ‘n klein groepie werknemers begin, en nie deur die vakbonde nie,” het hy gesê. “Die groep het gesê die staking vereis nie enige ingryping deur die vakbonde nie, maar nou is ons lede se poste in gevaar.” Lede van dié vakbond het verskeie kere probeer om te gaan werk, maar hulle is telkens toegang geweier. Volgens Tshabalala sal die vakbond se leiers Maandag vergader om die saak te bespreek.